Folketing
2008-04-03

Ude af proportion, siger klima- og energiministeren, men det er jo netop ikkeproportionalt at have dobbelthjemmel til det samme formål, og det er præcis, hvad det her lovforslag lægger op til. Der er både hjemmel til at idømme bøder, og der er hjemmel til, at myndighederne kan gå ind på virksomhederne og udtage det, som ministeren så kalder brødristere, men som ikke er defineret nærmere i bemærkningerne. Derfor er selve lovforslaget ikkeproportionalt. Folketinget har sådan set i tirsdags taget stilling til, at det vil man gerne have, for da kom Dansk Folkeparti med et forslag om, at selve hjemmelen til at gå ind på virksomhederne skulle udgå, således at det kun var muligt at idømme bøder til virksomheder, der ikke samarbejdede. Nu prøver vi så fra Dansk Folkepartis side at rette op på den ikkeproportionalitet, på den uoverensstemmelse, som Folketinget alligevel har ønsket, nemlig ved - som et kny dog - at give virksomhederne den retssikkerhed, at domstolene skal sige god for, at man kan gå ind på deres territorium, præcis som vi kender det fra f.eks. konkurrenceloven, hvor man skal have en retskendelse for at gå ind på privat ejendom. Det er sådan set bare det, vi beder om. Vi ønsker netop at bringe balance i den ubalance, som ministerens forslag først har skabt, og som Folketinget derefter i tirsdags har taget et skridt i retning af.